75-vuotiaan Arto Paasilinnan syntymäpäivälahja: Iggy Pop tekee musiikin Ulvova mylläri -elokuvaan

Yhdysvaltalainen kulttirokkari Iggy Pop tekee musiikin suomalaiskirjailija Arto Paasilinnan Ulvova mylläri - teoksen ranskalaiseen elokuvasovitukseen. Elokuva tulee ensi-iltaan vielä tänä vuonna. Paasilinna on erittäin suosittu kirjailija Ranskassa. Häntä on verrattu muun muassa Nobel-voittaja Gabriel Garcia Marqueziin . Vuonna 1981 ilmestynyt Ulvova mylläri -romaani kertoo maalaiskylässä asuvasta Gunnar Huttusesta, joka on hyväsydäminen ja rehellinen mies, mutta myös omalaatuinen. Huttunen pitää kyläläisiä hereillä ulvomalla myllystä ja saaden kylän kaikki koirat ulvomaan kanssaan. Lopulta kyläläiset päättävät, että mylläri on saatava mielisairaalaan. Suomessa Jaakko Pakkasvirta ohjasi romaaniin pohjautuvan elokuvan vuonna 1982. Sen pääosassa nähtiin Vesa-Matti Loiri. 75 vuotta täyteen Kittilässä 1942 syntynyt, moninkertaisesti palkittu kirjailija Arto Paasilinna täyttää 20. huhtikuuta 75 vuotta. Hän on yksi käännetyimmistä suomalaiskirjailijoista. Maailmanlaajuisesti hänen teoksiaan on myyty yhteensä yli kahdeksan miljoonaa kappaletta. Kaikkiaan Paasilinnan teoksia on käännetty yli 40 kielelle. Teoksista käännetyin on Jäniksen vuosi , jonka oikeudet on myyty 30 kielialueelle. Teos nousi tänä vuonna WSOY:n klassikkokirjaäänestyksessä suomalaisten kahdentoista rakastetuimman kirjan joukkoon. WSOY julkaisi kirjan juhlapainoksen maaliskuun alussa osana 12 klassikkoa -sarjaa. Paasilinna on julkaissut 35 romaania ja lukuisia teoksia. Hänen tunnetuimpiin töihinsä lukeutuvat myös Hurmaava joukkoitsemurha sekä Hirtettyjen kettujen metsä .